CELEX: 
Language: mt
Date: 2017-03-13 00:00:00
Title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb f’ċilindri ta’ ġewwa u ta’ barra tal-bearings għal ċerti kompressuri li jkun fihom refriġerant

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Din id-Direttiva Delegata tal-Kummissjoni temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS 2) fir-rigward ta’ eżenzjoni għal applikazzjonijiet speċifiċi li fihom iċ-ċomb.
            
            
               Id-Direttiva RoHS 2 tirrestrinġi l-użu ta’ ċerti sustanzi perikolużi fit-tagħmir elettriku u elettroniku. Id-Direttiva RoHS 2 daħlet fis-seħħ fil-21 ta’ Lulju 2011.
            
            
               Is-sustanzi ristretti huma elenkati fl-Anness II tad-Direttiva RoHS 2; filwaqt li r-restrizzjoni fuq iċ-ċomb, il-merkurju, il-kadmju, il-kromju eżavalenti, il-bifenili polibromurati u l-eteri tad-difenil polibromurati qed tiġi infurzata sal-lum, ir-restrizzjoni fuq id-di-(2-etileżil)ftalat (DEHP), il-benżilbutilftalat (BBP), il-ftalat tad-dibutil (DBP) u l-ftalat tad-diisobutil (DIBP) għandha tiġi applikata mit-22 ta’ Lulju 2019. L-Annessi III u IV tad-Direttiva RoHS 2 jelenkaw il-materjali u l-komponenti tat-tagħmir elettriku u elettroniku (EEE) għal applikazzjonijiet speċifiċi eżentati mir-restrizzjoni fuq is-sustanzi mogħtija fl-Artikolu 4(1) tad-Direttiva RoHS 2.
            
            
               L-Artikolu 5 jipprevedi l-adattament għall-progress xjentifiku u tekniku (l-inklużjoni, it-tiġdid, l-emendi u t-tħassir tal-eżenzjonijiet) tal-Annessi III u IV. Għall-eżenzjonijiet li jridu jiġu inklużi fl-Annessi III u IV, skont l-Artikolu 5(1)(a), irid jiġi stipulat li l-inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 u li tiġi ssodisfata xi waħda mill-kundizzjonijiet li ġejjin: it-tneħħija jew is-sostituzzjoni tagħhom permezz ta’ bidliet fid-disinn jew fil-materjali u l-komponenti li ma jkunux jeħtieġu l-materjali jew is-sustanzi elenkati fl-Anness II ma tkunx prattikabbli mil-lat xjentifiku jew tekniku; l-affidabbiltà tas-sostituti mhijiex żgurata; jew it-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati mis-sostituzzjoni x’aktarx li jkun ogħla mit-total tal-benefiċċji tagħhom għall-ambjent, għas-saħħa u għas-sikurezza tal-konsumatur.
            
            
               Barra minn hekk, l-Artikolu 5(1) jistipula li l-Kummissjoni Ewropea (il-Kummissjoni) għandha tinkludi materjali u komponenti tal-EEE għal applikazzjonijiet speċifiċi fil-listi tal-Annessi III u IV permezz ta’ atti delegati individwali f’konformità mal-Artikolu 20. L-Artikolu 5(3) u l-Anness V jistabbilixxu l-proċedura għall-preżentazzjoni ta’ applikazzjonijiet għall-għoti, għat-tiġdid jew għar-revoka ta’ eżenzjoni.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Bħala konsegwenza tad-dispożizzjonijiet mogħtija fl-Artikolu 5(3) u fl-Anness V li jippermettu lill-partijiet ikkonċernati japplikaw għal eżenzjoni mir-restrizzjonijiet fuq is-sustanzi, minn meta ġiet ippubblikata d-Direttiva RoHS 2 il-Kummissjoni rċeviet bosta
                  2
                talbiet kemm għall-għoti ta’ eżenzjonijiet ġodda kif ukoll għat-tiġdid ta’ eżenzjonijiet eżistenti.
            
            
               Fis-7 ta’ Ottubru 2014 il-Kummissjoni rċeviet applikazzjoni għat-tiġdid tal-eżenzjoni 9(b) tal-Anness III fir-rigward tal-użu taċ-ċomb f’ċilindri ta’ ġewwa u ta’ barra tal-bearings għal kompressuri li jkun fihom refriġerant, b’input tal-potenza elettrika stabbilit ta’ 9 kW biss jew inqas għall-industrija tal-HVACR.
            
            
               Sabiex issir evalwazzjoni tal-applikazzjoni għal eżenzjoni, il-Kummissjoni nediet studju biex twettaq il-valutazzjoni teknika u xjentifika meħtieġa, li kien jinkludi konsultazzjoni online miftuħa
                  3
                ta’ tmien ġimgħat mal-partijiet ikkonċernati
                  4
                dwar l-applikazzjoni. Tliet partijiet ikkonċernati appoġġjaw b’mod espliċitu t-tiġdid tal-eżenzjoni bil-kliem u bid-durata mitluba. Il-kontribuzzjonijiet ippreżentati pprovdew dettalji dwar l-oqsma li fihom l-eżenzjoni hija meqjusa bħala indispensabbli.
            
            
               Ir-rapport finali li jinkludi l-valutazzjoni tal-applikazzjoni ġie ppubblikat
                  5
               ; u l-partijiet ikkonċernati ġew notifikati b’dan. Il-paġna tal-proġett hija aċċessibbli permezz tal-paġna web tal-Europa
                  6
               .
            
            
               Sussegwentement, il-Kummissjoni kkonsultat il-grupp ta’ esperti tal-Istati Membri għall-atti delegati skont id-Direttiva RoHS 2. Proposta ta’ emenda għall-Anness III tad-Direttiva RoHS intbagħtet fis-17 ta’ Marzu 2016 bl-informazzjoni ġenerali kollha meħtieġa, u l-esperti ġew mistiedna jikkummentaw dwar il-proposta fil-laqgħa tad-19 ta’ April 2016. Il-grupp ta’ esperti appoġġja b’mod unanimu l-proposta biex jiġi eżentat iċ-ċomb f’ċilindri ta’ ġewwa u ta’ barra tal-bearings għal ċerti kompressuri li jkun fihom refriġerant għal tliet snin mid-data ta’ skadenza oriġinali tal-eżenzjoni 9(b) għall-kategorija kkonċernata (il-21 ta’ Lulju 2016). Skont il-Linji Gwida għal Regolamentazzjoni Aħjar, l-abbozz tal-Att Delegat ġie ppubblikat fuq il-Portal għal Regolamentazzjoni Aħjar għal perjodu ta’ erba’ ġimgħat li matulu l-pubbliku jista’ jippreżenta r-reazzjonijiet tiegħu. Waslu tliet kummenti. Kollha kemm huma esprimew appoġġ għall-adozzjoni tal-abbozz tal-Att Delegat. Il-passi kollha meħtieġa skont l-Artikolu 5(3) sa (7) twettqu. Il-Kunsill u l-Parlament ġew notifikati bl-attivitajiet rilevanti.
            
            
               Ir-rapport finali enfasizza b’mod partikolari l-informazzjoni teknika li ġejja (ara r-rapport fin-nota ta’ qiegħ il-paġna5):
            
            
               Iċ-ċomb jintuża fil-bearings tal-kompressuri li jkun fihom refriġerant issiġillati ermetikament sabiex tiġi evitata t-tnixxija tar-refriġerant. Iċ-ċomb jipprovdi frizzjoni baxxa fil-bearing billi jaġixxi bħala lubrikant solidu f’każ ta’ lubrikazzjoni inadegwata, li tista’ sseħħ minħabba s-solvenza taż-żejt lubrikant fir-refriġerant.
            
            
               Għalkemm il-bearings mingħajr ċomb huma vijabbli, dawn għadhom ma jistgħux jissostitwixxu b’mod affidabbli l-bearings taċ-ċomb għall-kompressuri li jkun fihom refriġerant b’input tal-potenza elettrika stabbilit ta’ 9 kW jew inqas.
            
            
               L-ittestjar tal-affidabbiltà tal-bearings mingħajr ċomb għall-kompressuri li jkun fihom refriġerant b’input tal-potenza elettrika stabbilit ta’ 9 kW jew inqas għadu għaddej u huwa mistenni jieħu tliet snin oħra.
            
            
               Ir-riżultati tal-evalwazzjoni għall-kategoriji 1 sa 7 u għall-kategorija 10 juru li mill-inqas wieħed mill-kriterji rilevanti speċifikati fl-Artikolu 5(1)(a) jiġi ssodisfat bit-talba għal eżenzjoni fir-rigward tal-entrata 9(b) fl-Anness III meta fformulata bħala “Iċ-ċomb f’ċilindri ta’ ġewwa u ta’ barra tal-bearings għal kompressuri tat-tip skroll ermetiċi li jkun fihom refriġerant b’input tal-potenza elettrika stabbilit ta’ 9 kW jew inqas għall-applikazzjonijiet ta’ tisħin, ventilazzjoni, kundizzjonar tal-arja u refriġerazzjoni (HVACR)”, u t-tiġdid għalhekk huwa ġġustifikat biss fir-rigward ta’ apparat elettrodomestiku kbir (jiġifieri l-kategorija 1 tal-Anness I). Peress li għall-applikazzjonijiet ikkonċernati ma hemmx alternattivi affidabbli biżżejjed disponibbli llum jew li huma mistennija jitqiegħdu fis-suq fil-ġejjieni qarib, u filwaqt li jitqies ir-ritmu tipiku tal-innovazzjoni f’dan is-settur, il-perjodu ta’ validità ta’ tliet snin tal-eżenzjoni mhux mistenni li jkollu impatti negattivi fuq l-innovazzjoni. Għal kategoriji oħrajn għajr il-kategoriji 1 sa 7 u l-kategorija 10, l-eżenzjoni attwali tibqa’ tgħodd skont il-perjodi ta’ validità stabbiliti fl-Artikolu 5(2). L-eżenzjoni speċifika ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH), f’konformità mal-Artikolu 5 tad-Direttiva 2011/65/UE.
            
            
               3.ELEMENTI LEGALI TAL-ATT DELEGAT
            
         
         
            
               L-att propost jagħti eżenzjoni mir-restrizzjonijiet fuq is-sustanzi tad-Direttiva 2011/65/UE għall-użu taċ-ċomb f’applikazzjonijiet speċifiċi.
            
            
               L-istrument propost huwa direttiva delegata, kif stipulat fid-Direttiva 2011/65/UE, u b’mod partikolari fl-Artikolu 5(1)(a) tagħha.
            
            
               L-għan tal-att propost huwa li jiġu żgurati ċ-ċertezza legali u kundizzjonijiet sostenibbli fis-suq għall-manifatturi tat-tagħmir elettriku u elettroniku, billi l-att jippermetti l-użu ta’ sustanzi li suppost huma pprojbiti għal applikazzjonijiet speċifiċi, f’konformità mad-dispożizzjonijiet tad-Direttiva RoHS 2 u skont il-kundizzjonijiet mogħtija fiha u f’konformità mal-proċedura stabbilita fiha għall-adattament tal-Annessi III u IV għall-progress xjentifiku u tekniku.
            
            
               F’konformità mal-prinċipju tal-proporzjonalità, il-miżura ma tmurx lil hinn minn dak li hu meħtieġ sabiex jintlaħaq l-għan tagħha.
            
            
               Il-proposta ma għandha l-ebda implikazzjoni fuq il-baġit tal-UE.
            
            
            
               DIRETTIVA DELEGATA TAL-KUMMISSJONI (UE) .../...
            
            
               ta’ 13.3.2017
            
            
               li temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb f’ċilindri ta’ ġewwa u ta’ barra tal-bearings għal ċerti kompressuri li jkun fihom refriġerant
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  7
               , u b’mod partikolari l-Artikolu 5(1)(a) tagħha,
            
            
               Billi:
            
            
               (1)Id-Direttiva 2011/65/UE tipprojbixxi l-użu taċ-ċomb fit-tagħmir elettriku u elettroniku mqiegħed fis-suq.
            
            
               (2)Iċ-ċomb jintuża fil-bearings tal-kompressuri li jkun fihom refriġerant issiġillati ermetikament sabiex tiġi evitata t-tnixxija tar-refriġerant. Iċ-ċomb jipprovdi frizzjoni baxxa fil-bearing billi jaġixxi bħala lubrikant solidu f’każ ta’ lubrikazzjoni inadegwata.
            
            
               (3)Għalkemm il-bearings mingħajr ċomb huma vijabbli, dawn għadhom ma jistgħux jissostitwixxu b’mod affidabbli l-bearings taċ-ċomb għall-kompressuri li jkun fihom refriġerant b’input tal-potenza elettrika stabbilit ta’ 9 kW jew inqas.
            
            
               (4)Iċ-ċomb f’ċilindri ta’ ġewwa u ta’ barra tal-bearings għal kompressuri tat-tip skroll ermetiċi li jkun fihom refriġerant b’input tal-potenza elettrika stabbilit ta’ 9 kW jew inqas għall-applikazzjonijiet ta’ tisħin, ventilazzjoni, kundizzjonar tal-arja u refriġerazzjoni (HVACR) jenħtieġ għalhekk li jiġi eżentat sal-21 ta’ Lulju 2019. Minħabba ċ-ċikli ta’ innovazzjoni tal-applikazzjonijiet tal-HVACR, id-durata ta’ din l-eżenzjoni mhux mistennija jkollha impatti negattivi fuq l-innovazzjoni.
            
            
               (5)Id-Direttiva 2011/65/UE jenħtieġ għalhekk li tiġi emendata skont dan,
            
            
               ADOTTAT DIN ID-DIRETTIVA:
            
         
         
            
               Artikolu 1
            
            
               L-Anness III tad-Direttiva 2011/65/UE huwa emendat kif stipulat fl-Anness ta’ din id-Direttiva.
            
            
               Artikolu 2
            
            
               1.L-Istati Membri għandhom jadottaw u jippubblikaw, sa mhux iktar tard minn [Data - 12-il xahar wara d-data tad-dħul fis-seħħ ta' din id-Direttiva], il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Dawn għandhom jikkomunikaw it-test ta’ dawk id-dispożizzjonijiet lill-Kummissjoni minnufih.
            
            
               Dawn għandhom japplikaw dawk id-dispożizzjonijiet minn [Data - 12-il xahar wara d-data tad-dħul fis-seħħ ta' din id-Direttiva].
            
            
               Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew għandhom ikunu akkumpanjati minn din ir-referenza meta jiġu ppubblikati b’mod uffiċjali. L-Istati Membri għandhom jiddeċiedu kif għandha ssir din ir-referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
            
            
               Artikolu 3
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Artikolu 4
            
            
               Din id-Direttiva hija indirizzata lill-Istati Membri.
            
            
               Magħmula fi Brussell, 13.3.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  ĠU L 174, 1.7.2011, p. 88.
               
               
                  
                     (2)
                  Il-lista hija disponibbli fuq: 
                  http://ec.europa.eu/environment/waste/rohs_eee/adaptation_en.htm.
               
               
                  
                     (3)
                  Il-lista tal-partijiet ikkonċernati kkonsultati tiġi aġġornata u miżmuma b’mod regolari; din tinkludi organizzazzjonijiet tal-industrija, manifatturi u fornituri, riċiklaturi, assoċjazzjonijiet tal-konsumaturi, NGOs, akkademiċi, rappreżentanti tal-Istati Membri u partijiet oħrajn.
               
               
                  
                     (4)
                  
                  Perjodu ta’ konsultazzjoni
                  : mill-24 ta’ April 2015 sad-19 ta’ Ġunju 2015.
               
               
                  
                     (5)
                  
                  
                        
                     Rapport ta’ evalwazzjoni.
                  
               
               
                  
                     (6)
                  
                  http://ec.europa.eu/environment/waste/rohs_eee/adaptation_en.htm.
               
               
                  
                     (7)
                  ĠU L , , p. . 
               
            
      
    ---documentbreak--- 
      
         
         
            
               ANNESS
            
            
               tad-
            
            
               DIRETTIVA DELEGATA TAL-KUMMISSJONI (UE)
            
            
               li temenda, għall-finijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb f’ċilindri ta’ ġewwa u ta’ barra tal-bearings għal ċerti kompressuri li jkun fihom refriġerant
            
            
               Fl-Anness III, il-punt 9(b) huwa sostitwit b’dan li ġej:
            
            
               “
            
            
                     
                        9(b)
                     
                  
                  
                     
                        Iċ-ċomb f’ċilindri ta’ ġewwa u ta’ barra tal-bearings għal kompressuri li jkun fihom refriġerant għall-applikazzjonijiet ta’ tisħin, ventilazzjoni, kundizzjonar tal-arja u refriġerazzjoni (HVACR)
                     
                  
                  
                     
                        Tapplika għall-kategoriji 8, 9 u 11; tiskadi:
                     
                     
                        fil-21 ta’ Lulju 2023 għall-apparat mediku dijanjostiku in vitro tal-kategorija 8;
                     
                     
                        fil-21 ta’ Lulju 2024 għall-istrumenti ta’ monitoraġġ u kontroll industrijali tal-kategorija 9 u għall-kategorija 11;
                     
                     
                        fil-21 ta’ Lulju 2021 għas-subkategoriji l-oħrajn tal-kategoriji 8 u 9.
                     
                  
               
                     
                        9(b)-(I)
                     
                  
                  
                     
                        Iċ-ċomb f’ċilindri ta’ ġewwa u ta’ barra tal-bearings għal kompressuri tat-tip skroll ermetiċi li jkun fihom refriġerant b’input tal-potenza elettrika stabbilit ta’ 9 kW jew inqas għall-applikazzjonijiet ta’ tisħin, ventilazzjoni, kundizzjonar tal-arja u refriġerazzjoni (HVACR)
                     
                  
                  
                     
                        Tapplika għall-kategorija 1; tiskadi fil-21 ta’ Lulju 2019.
                     
                  
               
               ”